ΓΡΑΠΤΗ ΕΡΩΤΗΣΗ E-2874/98

υποβολή: Jean-Yves Le Gallou (NI) προς την Επιτροπή

(28 Σεπτεμβρίου 1998)

Θέμα: Ενέργειες σχετικά με το παράνομο και βλαβερό περιεχόμενο του Internet

Είναι σε θέση η Ευρωπαϊκή Επιτροπή να διευκρινίσει τί εμπερικλείει ο όρος παράνομο και βλαβερό περιεχόμενο όπως αναφέρεται στη θέση B5-336 του κοινοτικού προϋπολογισμού;

Είναι εξάλλου σε θέση να αναφέρει τις σχετικές δράσεις που προτίθεται να αναλάβει;

Σκέπτεται τέλος η Επιτροπή να επεκτείνει τις δράσεις που πρόκειται να αναλάβει σχετικά με το Internet και στον τομέα της δημοσίευσης εκδόσεων καθώς και στα βιβλιοπωλεία;

Απάντηση του κ. Bangemann εξ ονόματος της Επιτροπής

(13 Νοεμβρίου 1998)

Συχνά το παράνομο περιεχόμενο ταυτίζεται με την παιδική πορνογραφία. Ωστόσο το παράνομο περιεχόμενο καλύπτει περισσότερα στοιχεία. Σχετίζεται με ευρύ φάσμα θεμάτων συμπεριλαμβάνοντας την εθνική ασφάλεια (οδηγίες για την κατασκευή βομβών, παράνομη παραγωγή ναρκωτικών, τρομοκρατικές ενέργειες), την προστασία των ανηλίκων (καταχρηστικές μορφές μάρκετινγκ, βία, πορνογραφία), την προστασία της ανθρώπινης αξιοπρέπειας (αναμόχλευση φυλετικού μίσους ή φυλετικών διακρίσεων), την οικονομική ασφάλεια (απάτη, οδηγίες για την παράνομη αντιγραφή πιστωτικών καρτών), την ασφάλεια στον τομέα των πληροφοριών (κακοπροαίρετη διείσδυση σε συστήματα πληροφορικής), την προστασία της ιδιωτικότητας (κοινοποίηση προσωπικών δεδομένων άνευ έγκρισης, ηλεκτρονική παρενόχληση), την προστασία της υπόληψης (λίβελοι, παράνομη συγκριτική διαφήμιση), και τα δικαιώματα πνευματικής ιδιοκτησίας (διανομή κατοχυρωμένων εργασιών δίχως άδεια, π.χ. λογισμικά ή μουσική).

Ως επιβλαβές περιεχόμενο νοείται τόσο το περιεχόμενο που επιτρέπεται αλλά του οποίου είναι περιορισμένη η διανομή (αποκλειστικά και μόνο για ενηλίκους για παράδειγμα) καθώς και το περιεχόμενο που ενδέχεται να προσβάλει ορισμένους χρήστες, μολονότι η δημοσίευσή του δεν περιορίζεται λόγω της αρχής της ελευθερίας της έκφρασης.

Οι δράσεις που η Επιτροπή προτίθεται να αναλάβει καθορίζονται στο προτεινόμενο πρόγραμμα δράσης για την προώθηση της ασφαλούς χρήσης του Διαδικτύου - ανακοίνωση στο Κοινοβούλιο, το Συμβούλιο, την Οικονομική και Κοινωνική Επιτροπή και την Επιτροπή Περιφερειών(1). Προτείνονται τέσσερις άξονες δράσης: η δημιουργία ενός ασφαλούς περιβάλλοντος, η ανάπτυξη συστημάτων διήθησης και αξιολόγησης, η ενθάρρυνση των δράσεων ευαισθητοποίησης και των δράσεων υποστήριξης.

Το Αξιότιμο Μέλος του Κοινοβουλίου αναφέρεται στην πρόταση της Επιτροπής για πρόγραμμα δράσης με στόχο την προώθηση της ασφαλούς χρήσης του διαδικτύου. Το Κοινοβούλιο έχει ήδη ψηφίσει για το θέμα αυτό κατά την πρώτη ανάγνωση της 2 Ιουνίου 1998 (A4-0234/98). Μετά από την τροποποιημένη πρόταση της Επιτροπής(2) και την κοινή θέση του Συμβουλίου της 24ης Σεπτεμβρίου 1998(3), το Κοινοβούλιο θα εξετάσει την πρόταση στο πλαίσιο της διαδικασίας συναπόφασης.

Η Επιτροπή δεν εξετάζει το ενδεχόμενο να διευρύνει τη δράση όσον αφορά το διαδίκτυο στον τομέα των δημοσιεύσεων και της εμπορίας βιβλίων.

Το Συμβούλιο έχει επίσης εγκρίνει τα συμπεράσματα της 5ης Οκτωβρίου 1998 όπου τονίζει την ανάγκη, προκειμένου να επιτευχθεί η καλύτερη πρόληψη και ανάληψη δράσης για την αντιμετώπιση της παιδικής πορνογραφίας στο Διαδίκτυο, η λήψη συντονισμένων μέτρων όσον αφορά στις τεχνικές, οικονομικές, οπτικοακουστικές, κοινωνικές, δικαστικές και αστυνομικές πτυχές. Όσον αφορά ιδιαίτερα στο τελευταίο στοιχείο, η αυστριακή προεδρία πρότεινε πρόσφατα σχέδιο κοινής δράσης για την προαγωγή της δίωξης αντιστοίχων αδικημάτων καθώς και την ανάπτυξη συνεργασίας στον τομέα αυτόν. Η Επιτροπή συμμετείχε πλήρως στις εργασίες αυτές.

(1) ΕΕ C 48 της 13.2.1998.

(2) COM(98)518.

(3) Εισέτι αδημοσίευτο.